MUTU 6
Ngimba Abafwe Bakwisa Kusyuka?
1. Ngimba abafwe bakwisa kuya kangi nu bumi?
Yesu bo afikile mkaya ka Betania aka kali pipi na Yerusalemu, alyaghile ukuti Lazaro afwile. Amalile amasiku 4 mwipumba. Yesu abukile kwipumba na Marta na Maria abalumbu ba Lazaro. Bo akabalilo kakindilepo panandi abandu bingi babungene. Ngimba mukwinoghona ukuti Marta na Maria balipilike bulebule bo Yesu ansyusisye Lazaro?—Belenga Yohani 11:21-24, 38-44.
Marta asimenye isi sikwisa kubombiwa munkyeni ku bandu aba bafwile. Asimenye ukuti abafwe bakwisa kuya kangi nubumi. Asimenye ukuti Yehova akwisa kubasusya abafwe ukuti baye nu bumi kangi pa kisu.—Belenga Jobu 14:14, 15.
2. Ngimba findu fiki fikubombiwa linga umundu afwile?
Twebandu twapeliwe ukufuma ku mfu. (Ubwandilo 2:7; 3:19) Uswe tukaya nu mbili wa Mbepo. Twebandu tuli nu mbili wa nyama, yo nongwa linga tufwile nakamo akakusyala nu bumi. Linga umundu afwile ukwinoghona nakumo. Yo nongwa yake bo Lazaro asyukile akayobilepo nasimo isi syabombiwagha bo umwene afwile. Abafwe batomanya nasimo.—Belenga Salimo 146:4; Undumbilili 9:5, 6, 10.
Ngimba Kyala akocha abandu linga bafwile? IBaibolo likuti abafwe batomanya nasimo. Isi sikututula umanya ukuti, ukocha abandu m’moto muno abangi bomanyikisya butungulu kwa Kyala. Ukocha abandu m’moto Kyala atohoboka napanandi posa.—Belenga Yeremiya 7:31.
3. Ngimba abafwe babaghile uyoba nanuswe?
Abafwe bakabaghila uyoba pamo upilika. (Salimo 115:17) Loli balipo abandumi bamo ababibi aba babaghile uyoba na bandu. Abandumi aba utubalilo tumo bofwala imibili gya bandu abafwe. (2 Peteri 2:4) Yehova okana ukuti uswe tuyobeghe na bafwe.—Belenga Ukukumbusya Indaghilo 18:10, 11.
4. Ngimba bo baliku aba bakwisa kusyuka?
Abandu bingi aba bafwile bakwisa kusyuka nukuya nubumi pa kisu apa. Bamo bakamanyilepo isya Kyala, abangi babombagha imbibi, bope bakwisa kusyuka.—Belenga Luka 23:43; Imbombo sya Batumigwa 24:15.
Bosa aba bakwisa kusyuka bakwisa kuya nulusako lwakumanyila isya Kyala, nukumwitika Yesu Kristu. (Ubusetuli 20:11-13) Aba bakwisa kusyuka nubomba inunu bakwisa pohoboka nubumi bwa bwila na bwila pa kisu apa.—Belenga Yohani 5:28, 29.
5. Ngimba tumanyilapo fiki pa nkhani ya kusyuka kwa bafwe?
Ukuti tuye nulusubilo lwa kusyuka kwa bafwe, Kyala antumile Yesu ukuti atufwile. Ukusyuka kwa bafwe kutumanyisya isya lughano lwa Kyala, ulughano ulukulumba. Yo aliku uyu mulonda fiyo ukwisa pomuketa pa kabalilo ka kusyuka?—Belenga Yohani 3:16; Baroma 6:23.
cjk_Latn kon_Latn sun_Latn bem_Latn bem_Latn bem_Latn bem_Latn tum_Latn ceb_Latn bem_Latn run_Latn bem_Latn bem_Latn tum_Latn bem_Latn